
PROLJEĆE 

BLAGOSLOV PROLJEĆA 

Ja blagosivljem proljeće u šetnji kroz gajeve, 
aad se po plavim laticama ljubica sjaje briljanti rose, 
i kad kroz zeleno granje zadrhti gdjegod bol mladosti, 
kao onda. majko, kad su bile vlažne tvoje oci i pramovi kose. 

Ja blagosivljem proljeće, jer me ono svježi od gadosti 

ovog svijeta, 

u kojem sve donosi slava i strast; 

pa se proljeća bolom, nježnim kao osmjeh tvojih usta, 

visoko uznosim, 

jer sve što je bono — nada mnom ima vlast. 

* 

O, volim, mnogo volim proljeće, 

jer je ono tako lijepo i nježno, pa se ipak povraća, 

a sve što je na svijetu lijepo, to je tako kratko i bolno, 

da se više nikad ne vraća, 

o, nikad ne vraća! 

ČEŽNJA PROLJEĆA 

O, kako je svježe proljeće, ko djetinji dah. 

Laste, što iza modrih planina dolaze, 
oblijeću umorno nad plavim morem, 
dok brodovi iz luke polaze... polaze ... 

• 

iza zelenih ograda bagremi bijelih, 

ku iz kakvog tajnog raja koja kuća se bjelasa; 

vezane barkete ziblju se na moru, 

što se vatrenim bljeskom talasa ... talasa ... 

Sve šuti bezazleno i mirno, kao stari jad. 

Kao, da svim što ie lijepo, nek se raduje tko zna!... 
a za me je taj predio, kao dijete krotko, 
što samo tihu radost zna. 

O, htio bih otići daleko ... daleko ... 

ko dijete što nikoga nema, te u neznani odlazi kraj, 

da me opije... da me opije ... svježina dalekih mora, 

nepoznatih gora 

sumrak i sjaj! 

JEDNE PROLJETNE NOĆI 
U VOĆNJAKU 

Stabla su puna bijelog cvijeća. 

Na plavom nebu mjesec je tih ... 

Blago je carstvo procvalog drveća, 

kao dječji san o raju punom bijelog cvijeća. 

Orane su mirne. 

Kao da su od pamuka 
lahor ih ne dirne. 

Sve su moje sanje ove noći 
sretne i mirne!... 


MARIJA ŠIROLA 


RUKE 


Moja nećakinja 

Ona ima crne. žive oči 
i crne, nepomične kovrčice. 

Iz sitnih zubi smijeh joj se toči 
na bijelo i oblo lice. 

Njena su ustašca ponekad puna zbilje, 
u riječima su tada ozbiljno napućena. 

Njena glavica nekad prekoran pogled šilje, 
u jastuke ili u ruke male sakrivena. 

Ali ona nikad ne pogleda zlo. 

Pune su veselja ili tuge njene oči. 

Ona daje gromkih poljubaca sto 
ili joj plač gorki obraziće moči. 

Sva joj je igra: šetnja sa medom. 

Ili goni punu lutaka kolijevku: 
šapće im svima nešto redom 
i pjeva im majčinu popijevku. 

Žarka mi je ljubav prema tom lijepom cvijetu 
sa dušom što je nevina i dobra. 

Više nego iko na ovome svijetu, 
ručicama malim srce moje pobra. 


BLISTAVI RUB 

Rasulo se sunce po kuhinji. 

Po naslagi tanjira na ormarskoj polici , 

po stolu — sa dva, tri lonca, 

po čaši vode, zaboravljenoj na stolici. 

Kraj otvorena prozora stoji djevojka. 

U žarkim zrakama sunčeva sjaja. 
Nagnuta nad tanjirom pirinča, 
ona prebire prstima 
po bisernastim zrncima 
i pjeva pjesme svojega kraja. 

A kad prsti zastaše, pjesma zamre, 
u blistavu se rubu ukaza 
slika ljudi 

opaljenih, znojnih obraza, 
u košuljama bijelim 
s kapicama plitkim na glavi. 
Oštricama svijetlim 
razmahuju se po travi. 

A ponad sjenokosa bijela je kućica. 
Mala, bijela potleušica. 

Sa dva prozora zelena. 

Oh, sa ona dva prozora zelena, 
dva prozora — naherena. 


A ispred nje, 
pod odrinom, 
sjedi jedna žena. 

Blaga, kose sijede. 

To dobra majka njena 
predivo bijelo — prede ... 


ŽETELIGE 

Ja ću Vam poslati svoj obični, sjetni pozdrav 
preko žutog, lako treperavog mora, 
a, vi, mezimci svježih, vedrih gora 
prebacite mi nasmijani ozdrav. 

I kad vas pitam: »Je li to pšenica?« 
smijte se čovjeku iz grada! — 

Sjeta neznanja sada 
prelazi lažno preko mojeg lica. 

Jer pitaću vas samo, da čujem kako vaš smijeh zvoni, 
kako se ko raskošan blagoslov utapa u vaš rad: 
ja cijenim vaše ruke, volim vaš stidljiv nad 
ii šapat što nad zipkom ubogom romoni... 

NEMOĆNA RUKA 


Više ne mogu njene ruke, 

da izbijele rublje 

oh, snježnom bjelinom. 

Više se ne sjaje njene oči 
u praznike 

prazničnom svježinom. 

Njena su dva oka 
otvorena široko, bezizrazno, 
ko dva prozora, 
što zure ... zure ... u prazno. 

Njene su ruke slabašne 
tek za laki novca stisak. 

Oh : njene, njene pomodrjele usne 
za zadnji su, potmuli vrisak. 

»Ovo plavo nebo, sa suncem, kako je hladno! 

Hladno je prošlo lice 
nemilosrdno, gadno. 

Dama ne otvara torbe zbog rukavice. 

Obilaze je uplašeno otvorena usta jedne djevojčice. 

Prolaze, prolaze đaci sa bijelim knjigama pod pazuhom. 
Prolaze, prolaze gospoda, primjerno odjevena. 

Prolaze, prolaze mase ljudi i žen&, 

magličaste, magličaste mase u žamoru sve više gluhom. 

Prolaze... 

Prolaze... 

Ruka joj klone! 

Oh, ne osjeća, 

ne osjeća na dlanu blagu težinu...« 

Usna se na molitvu kruto odškrinu. 

Molitva ta 
to je ona 
iz molitvenika 
od svakoga praznika. 

Da li je ta molitva domoliia prolaznika, 
koji pristupa k njoj — i spušta na dlan 
novac zlatan? 

Osunčan novac na dlanu se žari. 

Oči dobre radnice sjaj životan 
zari. 

ANGELUS 

CORPUS DOMINI 

Kleknite ponizno! — Spustite glave! 

Pustite Ga da prođe kroz vaše redove, 
kao kroz dušu najljepši san... 

Sve drugo zaboravite, osim možda djecu, 
što prosipaju pred Njim cvjetove bijele i plave. 

I predajte se tišini čekanja Njegova blagoslova. 

Blagoslov, će taj sići 11a vas poželjno tiho, 
kao blaga kiša na suhe, užarene njive. 

Oh, neka u vaša srca ureže neizbrisiva i dobra slova!... 

Kad gledam, kako ste bojažljivo krotko spustili glave svi, 
kao djeca u čekanju cjelova majke, 
za koji se ne usuđuju moliti, jer su kriva, 
meni se sažalite — i pitam se: 

»Zašto ikada pomislih, da ste zli? 

Oh, zašto ikada pomislih, da ste zli?« 

PRIJE TIJELOVSKE PRIČESTI 

Nesigurno baka koraca po dugom, vijugavom putu. 

Ide u grad. 

U ranom se zelenom jutru uzobjestio cvrkut ptica. 

Oči samotne bake zanose pašnjaci zeleni, 
na kojima krotko jagnjad pasu po cijele dnevi. 

S pašnjacima njive se izmjenjuju, 
talasaste, hrapave i slegnute od kiša. 

Iz njiva izmiljiše usjevi... 

I<odne su njive! 

Bijele su paše!... 

a još je; bjelje u očima njenim Jagnje na ponjavi snježnoj, 
položeno u kolijevku zlatne čaše!... 

Sve se to u čarobnu pjesmu sliva, 
koju tka zahvalnost i sigurna, radosna želja: 
to će dijete u zlatnoj kolijevci kao i dosada 
njive i pašnjake, da blagosliva. 

ANGELUS 


Kioz hrbat poluotvorene knjige prodire podne: 
na stolu je pruga prašna, blijedo žuta. 

Nad stolom jedna glava velika .i bijela, 
knjižicu neku čita — ko zna kojeg puta. 

Jer sad se moli Anđeoski pozdrav: 
zvoni zvon zvonka zvona. 

Starac uvijek molitvu čita, 
jer sveti spomen knjižica je ona. 

Njegova je Jcći čitala iz nje Angelus. 

Ona je bila mala, sasvim mala — 
njene su ručice otvarale knjigu, 
iako je Angelus napamet znala. 

Bilo je vrijeme kratko a dugo... Ko noć u vihoru. 
Jer on je osto sam, sam posvema. 

Nekog je zaboravio, al zaboravio nije 
jedno malo dijete, kojeg više nema. 

Kroz hrbat poluotvorene knjige prodire podne: 
na stolu je pruga prašna, blijedo žuta. 

Nad stolom jedna glava velika i bijela, 
knjižicu neku čita — ko zna kojeg puta. 

O, MAJKO VASELJENE . . . 

0 : Majko moja, Majko vaseljene, 
večera ovog majčinim smiješkom 
smiješi se na mene!.., 

Zaboravi, zaboravi na svaki grijeh moj 
i na svaki bol, što sam ti nanio, 
i budi mi majka! 

Ja sin biću tvoj. 

Ja nemam majke! — 

I večera ovog tuga mi srce ovi: 
uveče, moja Majko, zamjenjuju stvarnost 
sjećanja i snovi... 

SVETI, BIJELI RUKAV 


Kotarčica Dijela i plava cvijeća 

uzbiba laganu radost u meni, 

kad cvijećem treperi lahor pramaljeća. 

Obraščići nevine djece zajapureni, rumeni, 

taknu se mog srca nečujno veselo, 

kao njihovi prstići roditeljskih vrata, 

u želji, da mole nešto presmjelo. 

Ali mem su neodoljivo zamamne trenuti, 

kad zapreta i iskra Dobra, 

kad miluju mlake sjene, 

mjesečine jarke, 

trenuti, trenuti žarke, 

kao moje zjene!... 

Oh, u ovoj noći, 
u ovoj crnoj i tjeskobnoj noći, 
pitam se: »Da li ću ikad smoći 
i toliko moći, 

da se jednog dana oprem o štap 
i pođem putima 

dječjim cvijećem i dječjim smijehom 
posutima?« 

Suza niz lice teče. 

Suza grčevita, vrela, što vapi tamjan Mira! 

Oh osjećam, osjećam: u ovoj su se noći 
dva sveta oka sklopila za suzom zbog mene. 
Sveti rukav, bijeli suzu s mog lica otira.,, 


PJESME BOKI 


BOKI 

Sjenama moje sestre Karmen 
i mog brata Iva 

Sa nostalgijom patnja srce mori, 

što oči mi s njihovim Tvoj sjaj ne će da dari, 

Boko, Ti koju Tvorac kanda napose stvori, 
gradeći Tvoje istančane čari. 

Kad prođem jednom Pontu od Oštre 
i mojim se očima zabijeli Novi, 
na grad taj panuče sjenka, 
gdje zasjaše radosti naše i snovi. 

Pcmoliće se crkvica, gdje su čempres i maslina, 
vedra djevojčica u mlakim sjenama drveća. 

Mnogom će se putniku oteti ushit: »Savina!« 
a ja ću se s bolom sjetit njenog cvijeća. 

I pun tjeskobe biću među putnicima, 
što u radosti svježoj zalivom plove. 

Meni će se činit: 

po tihom moru prati me njihova sjenka 
i bolno me zove, beznadno me zove. 

A uzrevši grad »mrtav«, ali pun sjaja starine, 
niz moje će lice suza da se spusti. 

Sjećate se?: Tu smo pozdravili Gospu, 

Majku iza naše majke. 

Oh, srce, daj riječ izusti... 
daj riječ izusti... 

Prostrijeće se ogledalo Dobrote i Prčanja. 

K'o da će za bijelim kućama u njemu nestat vaša sjena. 
Poput sumorna mjeseca za bijelim oblakom. 

Bez straha! — : ona uvijek u srce moje uranja — 
tiho, ko iz bojazni, ko u morsko žalo pjena. 

Na Rivi, ko da se rasmijalo slavlje ..., 
a ja ću bit ćutljiv prema znancima starima. 

U crkvi Trifuna vrijeće vrela vjere u zdravlje, 
a ja ću tiho plakati 
pred moćnim oltarima ... 


U PARKU 


PROLJEĆE U PRISTANIŠTU 

Herceg-Novi 

I 

Sirov je zrak proljetnog jutra. 

Na brodu što se obali bliži, 
putnici se smiju i žamore. 

Nasmijana lica, utonula u zaboravu, 
zure u obronke nove i u modro more. 

Roj se nosača razbježao po luci: 
užurbanost, trčanje i uzvici! 

Malih prodavača, što palasture nose u ruci, 
čuju se bezbrojni povici. 

Kad vreva putnika, nosača nestane iz luke, 
nastade tišina, kao zamišljena ... 

II 

A veče će se spustit nečujno, ko san. 

Zapaliće se tada lanterne u luci. U' 

Iz kućica pristaništa ko dusi 

izviraće starci, pognute žene, 

sa tihom radosti u oku i u drhtavoj ruci... 

1 '. 

A veče će biti tako tiho i svježe od morskog lahora. 

More će bit mirno, ko da razumije njihovo pričanje... 

Samo će se kadikad čuti zvuk sirene 
i šum vesala što u daljinu mora 
voze na noćno ribanje .., 


Herceg-Novi 

More ljeska izbrazdan pladanj srebra. 

Luku je prekrila prozirna sjena. 

Nad njom miruje svaka palma. 

Tišina je u parku — snena. 

Nad mojom glavom lukovi palme 
i žuti grozd što u žaru zrije. 

Po tihoj noći mjesec na palme 
svoj sjaj u slapu ■— lije. 

' 

Uronuo u muk samostan koludrica. 

Učenice njine blago sada spavaju. 

Stotine, stotine djevojačkih lica 
u jastucima i u mjesečini sanjaju. 

U parku već davno golubi ne žubore. 

Žuborenje utonulo u tamu sve tišu. 

Dva slavuja već dugo, već dugo se ne umore: 
jedan u parku, drugi na drvu — uz cestu, biglišu. 

Uz cestu su tiha svijetla prozora. 

Izvija se pjesma. Odzvanja gitara. 

Sjaj mjeseca, osrebrenje mora 
prelijevaju se u pjesmu punu, punu čara. 

Bliže se udovi jastuku sna, tiho zanijeti. 

Te zvuke i pjesmu polusanjam... polusanjam ... 

Na vratima Boke zasjenjenim sjetno mučaljivom plaveti 
svoj pogled odmaram... odmaram.., 


DANAS 


Ođpočivam oko, sito od života. 

Ne želi ono preći bokeljskih vrati: 
za njima se krije odmor i jedina divota, 
što zjenu im srećom tihanom zlati. 


MOJOJ STAROJ STANI 

Herceg-N.ovi 


Moj desni obraz počiva na jastuku, tužno. 
Sice jače zakuca! Dirnula ga uspomena draž. 
Kad bih uveče plako, prišla bi mi polako 
i šaptala ko u strahu, kao djeca laž. 

Moje se srce zibalo u šapatu, 
ko rosa u cvijeću, koje lahor lelija. 

Ono bi se uspavalo, kao mala barketa, 
koju more nija ... nija... nija.'.. 

Večeras, od nje daleko, teške mi tuge prijete. 
Već suze po jastuku počinju tapatil... 

Oh, zašto, zašto sam nekad dijete, 
čiji plač — stišavaju — šapati? 





Kod Savinć 


Lebdim poput duha iznad stvari. 

Bijele sjenke moje su milje... 

Već ne znam što su čari 
stvarne, prestvarne zbilje. 

Uzrem jagode šumske: 
u rosi se sramno rumene. 

Na kolima, natovarenim sijenom, 
žive su crne oči žene. 

Sunce je žarko, prežarko. 

Kako ga vole na klupi stari! 

More je tiho, beskrajno. 

Kako ga sunce žari! 

Život me poziva! bogat i smjeran: 
jagode male, rumene, 
sunce žarko, prežarko, 
more tiho i beskrajno 
i oči, crne, žive oči žene. 

Zove me život! A ja nosim terete nadživotne. 

Drug su mi samotne radosti i čemerne patnje, 

0, kad bi ti tereti bili stakla, 

danas bi’ ih pustio, 

da se rasplinu tlapnje!!... 

ŠKOLJ OD PERASTA 

Školj. Crkvica mala sred njega. 

Ljudi i sunce ljetnjega dana 
zaspu ga svega. 

U crkvici smjernoj zavjetnih prstena siju se briljanti, 
zlate se zavjetne kolajne od zlata. 

Uvijek je bila skromna Božja Mati 
i beskrajno, ko Bog, bogata. 

Srca u tvrdoći slična školjnom kamenu, 
upoje, upoje tu vjere žarčinu. 

Nemoćna lica u čudesnom znamenu 
blistavim zdravljem tu zasinu. 

Jer slika tu je čudotvorna Njena. 

Optočili je srebrom davni rezbari. 

Ruka Majke jednom čela Bokelja 
radošću spasa ozari! 

Tu ko mališa doveli su mene, 
koji je zatvorio u srce i školj i crkvicu i slijcu: 
potonuli su krišom na dno dječje zjene, 
prigledo im se u kutu ko najljepšem liku. 

1 danas kad bora moje čelo para 
i kad su od sunca draže sumorne noći, 
čelo se izgladi sjajem, 
kad srce moje se otvara —: 
u njem su — moći! 


Školj. Crkvica mala sred njega. 
Ljudi i sunce ljetnjega dana 
zaspu ga svega. 


ŽUDNJA ZA LJEPOTOM 

Kod Kotora 

I 

Blistave, živo zlatne banane, rasute uporedo u dugom 
nizu po sredini tamne poljane, mimoilaze se, besprekidno 
mimoilaze... ■ 

Za njima je more jasnije modrine i tu se praši srebrom. 
A u plašljivoj, crnoj rnodrini do obale ljeska se odraz lanterne 
vijugavo i lijeno. — 

II 

Moja duša žudne su usne. One bi htjele posrkati sirovi, 
srebrni prah i rastvoriti živo zlatne banane. Htjele bi udahnuti 
svu onu duboku svježinu tamno plavog neba. 

A neka se odraz lanterne i dalje vijugavo i lijeno ljeska 
u plašljivoj, crnoj rnodrini!,.. 

MAGNOLIJA 

Herceg-Novi 

Ima jedna vatra žarka i sveta, 
što u mome srcu vječito plamsa, 
probuđena u djetinjstvu, jednog proljeća 
opojnog od magnolijna cvijeta. 

Povjetarac je u čaškama bijelih magnolija % 

nešto tio, tio ćarlijao. 

On je milovao, 

milovao treperavo procvale trešnje 
i ljubice nježne 
k zemlji 

svježoj, mirisnoj savijao ... savijao ... 

Moje srce, majko, tvoje su riječi zlatile, 
pune čara kao nebo ono plavo 
sa suncem od ranoga proljeća, 
pune opojstva kao one magnolije u našem vrtu 

na drvu 

od jednoga stoljeća. 

A ja sam zanesen tvojim riječima 

uskliknuo u ushitu poletna, bijela galeba: * 

»Majko, sa tristo magnolija 
mi bismo moguće taknuli se neba!« 

I 

, 

' 

I 


BOLI I SAMOĆE 

SILVIJA LOMAS 

Bol majke 

Crnina tone niz prozor. 

Bliži mu se žena u crnoj odjeći, 
blijeda, paćena lica, tužnih oči. 

Pogled joj počine na alejama 
nasnježenim meko a visoko. 

Pružile se, pružile u beskonačno očima! 

U grudi žene tone uzdah tiho i duboko, 

ko vedro u visoki zdenac u pobožnim, ljubavnim noćima. 

U snijegu bijelu drvoredi 
sjete je uvijek njene kćeri. 

Čisto joj bilo srce, poput njihove bjeline. 

Pokorno i tiho majci, kao ta stabla visokom snijegu. 

A njeni prsti zalepršali bi ponad dirki klavira 
kao jedni za drugim u bijegu. 

Oni bi iz dubina glazbala izmamili glazbu punu čari. 

A srce bi se majke razigralo žestoko, žestoko od radosti, 
oči tad suza svijetla ozari. 

Oči smeđe, široke, 
sjajile se od dobrote. 

Niz zubi snježno bijelih. 

Raskošne usne razvučene u osmjeh 
djevojčica bezazlenih. 

Ona je bila lijepa, kao te nasnježene aleje 
sa plavim nebom na kojem se smješkaju zvijezde. 


UBOGI SVIRAC 


Ali večeras nema zvjezdica. 

Gdje su one? 

Mnoge uzdignute grane . 
kao da nebo mole 
za njihov sjaj. 

Tako si i ti, moja Silvija, 

molila za sjaj 

dvaju bijelih kandila. 

Zašto si se mučila molbama, moje čedo, 

dok dugi^ lelijavi plamičci ne ozariše tvoje lice, 

kad posta samrtno blijedo? 

Tvoje su se dobre oči ugasile u svjetlosti njihova žara. 

Ti si bila mlada, tako mlada, 

da si tek mogla zvati se: »Draga«, 

a u tvojim grudima gorio je beskraj goruća žara 

prema svetoj, velikoj Dobroti, 

da su izgorjele premlade, 

izgorjele 

u anđeoskoj njinoj čistoti.... 


Ja uvijek sviram, kad me srce zaboli: 
u sutonu blijedom, kad se u dalekom moru utopi sunčev sjaj 
. • Meni je tad svejedno da 1’ me ko žali ii’ voli, 

jer u svojim pjesmama osjećam svih žalosti kraj. 

I, čini mi se: sve je sretno osim mene: 
i lastavice i modro more, 
kad se po njemu valovi ludo igraju. 

Tad se moje pjesme tužno i daleko ore, 
kao da plave daljine u srce diraju. 



• II 

Kad sviram, sve oko me od tuge začuti, 
kao da me nečujno moli, 

da ne sviram dalje: daće mi, što srce moje žudi! 
Tad me moje srce tako gorko i silno zaboli 
i goni me u beskraj, kud mi oko bludi. 


i 




A ja, ipak, tamo ne ću otići, 

jer znam: svud je jednako: dosadno, teško, jadno. 
Ja ću ovdje ostati, 

da i dalje sviram za komad crnog hljeba. 

A1 ja bih najrađe htio sa pjesmom umrijeti 
i nestati, za uvijek, put plavog neba. 

SAMOĆA U SOBI 

Ani Mihajlovnoj 

Tiho je poslije podne i tmurno. — Pada kiša. 
Korak se kog prolaznika čuje: 
o asfalt tuče ispod prozora mog. 

Sipi kiša!... 

Ja čuvam svoju sobu kao pustinjak svoj log. 

Nikog u sobi ja nemam svog. 

Sve je u njoj tako tio. 

Oh, osta mi samo, samo sunce i dobri, dobri Bog, 
otkada sam tužan posljednjeg puta bio. 

Moja soba je prazna, 
nijema. 

Na stolu važna 

žutog cvijeća puna, ukočeno gleda, 
a debela knjiga malo dalje drijema. 

Svaka stolica šuti, 
nijema, 

kao uronjena u svijet neke druge jave, 
a zidni sat svako petnaest minuti, 
bije negdje gore iznad moje glave. 


U SOBICI 

Nestalo je dvoje iz mog života: 
žute pruge sa slike starca sićušnih koračića 
i sa stola, malog ko za sitno đače, 
sunčevih kolačića. 

Bez raskoši: stolica,'uza zid stolić — nad njim slika; 
krevet, što je pritisnuo sobni kut. 

A1 žuta pruga sjetila bi me večeri, 
kad bih sa igračkom dobio zlatan prut... 

A kružići sunca sjećali me žene, 
koja mi poda sažalno kolačiće, 
kad dječje tijelo pokri stepene 
i ostavi na njima krvav zub, 
a ja sa dva zuba slatkišima u plaču 
grickao ... grickao ... rub. 

Stan mi je sada sobica. U njoj uvijek sumrak. 

Ruka po hartiji brzo niže stihove. 

Zatim stane, 
čini joj se: 

sumrak, koji mi posta drug, 
uzdiše zbog tuge njihove. 

JESENJI KORACI 

i sušnu list. 

To plazi staračko stopalo. 

Ne, to lahor raspiruje lišće 
ria obalu riječnu popalo. 

Mjesec je svijetao, oblo svijetao* 

Zlatan je srp nježno položen na kristal ogledala riječna. 
Jesen je! 

U jeseni, u jeseni samoća boli, 
a mene ne vodi zagrljenog cesta mliječna. 

Jer bliska mi je priroda 
i sretan sam, gledajuć je kako tiho spi, 
kao majčin pogled na dječjem licu, 
koje zagrliše jastuci meki i zlatni sili. 

Idem sam! 

A kad moji koraci jače odzvanjaju, 
ozrem se u bojazni. 

Jesenji pejsaži sanjaju... 

Idem: 

jesenji pejsaži sanjaju ... 


CRNINA I SJAJ 

PRED LICEM JEDNE PATNICE 

Tvoje oči ugljeno, crne sa bolno zgrčenim obrvama sjaje 
se tugom. Ovaj sjaj razlijeva se po obrazima svečan, kao 
nasmijano lice mrtvaca od posljednjeg osmjeha umiranja. 

Iz tih očiju ja sam slušao plač samotne noćne tišine, koji 
l-'iko čuo nije, nego hladni zidovi sobe i jastuci, vlažni od 
suza... 

U njihovim bojažljivim zjenama ja sam uzirao vihor stra¬ 
šnih razočaranja, što krši naše nade i muti snove i misli. Da, 
tvoje su oči zaprepašteno gledale u svijet i u sve što život 
donosi. Ti si bila kao dijete, što se boji da korakne. 

Često, često sam osjetio, da si nemoćna ko dijete, koje 
htjedoh tada uzeti za ruku i voditi, voditi kroz život strahom 
i drhtom, da ne posrne i da njegovo malo srce ne zadrhti od 
gorkog, djetinjeg plača... 

I predao bih se zanosu čiste radosti, svetog bola, a oči 
bi mi se ovlažile suzom, suzom koja ništa ne govori, ali koja 
mnogo, mnogo razumije ... 

SUNČEV GRIMIZ 

Kad dođe jutros sunce u moju sobu, ja ću milovati njegov 
grimiz. Kad moji prsti budu prebirali njegov grimizni prah, 
ja ću osjetiti spokojnu blagost, koja liči odmoru. 

Pašče mi na um možda, da je netko sa druge polutke 
zaželio doći k meni sa tim suncem. Ali ja se ne ću pitati: 
»Da li netko na drugoj polutci plače zbog mene?« »Da li je 
njegova čežnja za mnom žarka, kao jutarnji rumeni sjaj?« 

Ja nosim u srcu toliku tugu. I jedino ću milovati sunčev 
grimiz. 


OSMJEH VJEČITOGA SUNCA 

Jutros je sunce iz oblaka naglo istrčalo, ko radostan dje¬ 
čak na cestu parka. 

Na prašnoj se cesti sunce igra lijeno orahovim lišćem, 
ko djetinja ruka u drijemežu majčinom kosom. 

. U sjenu orahova drva dopuzao je prosjak, poguren i sijed, 
sa obrvama kao u plač uzdignutim i usnama drhtavim, kao 
da se pokreću molitvom. 

Oh, ljubim, nježno ljubim sunce, što miluje orahovo lišće. 

Ljubim, pobožno ljubim orahovo drvo, što svojom kro¬ 
šnjom zakriljuje od sunca sijedu prosjakovu glavu. 


ALEJE U SUNČANO, LJETNO PODNE 

Kad prolazim kroz duge aleje u sunčano, ljetno podne, 
idem dostojanstveno. Goni me na to osjećaj veličanstva, koji 
se u meni; tada budi, osjećaj veličanstva one blagosti, koja 
ispunja prostor širokih, mirnih grana, mlake sjene i arabesk! 
na putu, ispunjenih svijetlo žutim, prašnjavim sjajem. 

I otimlje mi se tada obično pitanje: »Zašto sam se ikada 
tužio na žegu?« 

* 

0, možda je ona i potrebna, da osjetimo ljepotu i onu 
blagost drvoreda u sunčano, ljetno podne... 

